## Rješenje kojim se društvu za upravljanje investicijskim fondovima rizičnog kapitala s privatnom ponudom GEM-Mediteran Adriatica d.o.o. iz Zagreba, oduzima odobrenje za poslovanje, odnosno osnivanje i upravljanje otvorenim investicijskim fondovima rizičnog kapitala s privatnom ponudom

### NN 146/2011 (16.12.2011.), Rješenje kojim se društvu za upravljanje investicijskim fondovima rizičnog kapitala s privatnom ponudom GEM-Mediteran Adriatica d.o.o. iz Zagreba, oduzima odobrenje za poslovanje, odnosno osnivanje i upravljanje otvorenim investicijskim fondovima rizičnog kapitala s privatnom ponudom

HRVATSKA AGENCIJA ZA NADZOR FINANCIJSKIH USLUGA

2968

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 29. stavka 4. i članka 44. točke 1. Zakona o investicijskim fondovima (»Narodne novine« broj 150/05), u postupku oduzimanja odobrenja za poslovanje, odnosno osnivanje i upravljanje otvorenim investicijskim fondovima rizičnog kapitala s privatnom ponudom, društvu GEM-Mediteran Adriatica d.o.o. za upravljanje investicijskim fondovima rizičnog kapitala s privatnom ponudom iz Zagreba, Varšavska 8, pokrenutom po službenoj dužnosti, Hrvatska agencija za nadzor financijskih usluga 8. prosinca 2011. godine donijela je

RJEŠENJE

1. Društvu za upravljanje investicijskim fondovima rizičnog kapitala s privatnom ponudom GEM-Mediteran Adriatica d.o.o. iz Zagreba, Varšavska 8, oduzima se odobrenje za poslovanje, odnosno osnivanje i upravljanje otvorenim investicijskim fondovima rizičnog kapitala s privatnom ponudom.

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je Rješenjem od 2. prosinca 2010. godine (klasa: UP/I-451-04/10-05/28, urbroj: 326-113-10-4), izdala odobrenje za poslovanje društvu za upravljanje investicijskim fondovima rizičnog kapitala s privatnom ponudom GEM-Mediteran Adriatica d.o.o. iz Zagreba, Varšavska 8 (dalje: Društvo).

Članak 29. stavak 4. Zakona o investicijskim fondovima (»Narodne novine« br. 150/05, dalje: Zakon) propisuje da društvu za upravljanje koje u roku od jedne godine od izdavanja odobrenja za upravljanje fondovima ne osnuje fond, prestaje vrijediti odobrenje za poslovanje, a članak 44. točka 1. Zakona propisuje da nadzorno tijelo (Agencija) ima pravo oduzeti odobrenje za poslovanje ukoliko društvo za upravljanje ne započne poslovanje u roku od godine dana od izdavanja odobrenja.

Agencija je upozoravala Društvo dopisom od 30. lipnja 2011. godine (klasa: UP/I-451-04/10-06/25, urbroj: 326-113-11-10) i dopisom od 12. listopada 2011. godine (klasa: UP/I-451-04/10-06/25, urbroj: 326-113-11-12) na odredbu članka 44. stavka 1. Zakona.

Društvo je 10. prosinca 2010. godine podnijelo zahtjev za izdavanje odobrenja za osnivanje GEM-Mediteran Adriatica FGS otvorenog investicijskog fonda rizičnog kapitala s privatnom ponudom, te je više puta usklađivalo dokumentaciju, ali nikada nije u potpunosti uskladilo dokumentaciju, te je 1. prosinca 2011. godine odustalo od Zahtjeva za odobrenje osnivanja navedenog fonda.

Agencija je također uvidom u registar fondova Republike Hrvatske utvrdila da u roku od 2. prosinca 2010. godine do 2. prosinca 2011. godine Društvo nije osnovalo niti jedan otvoreni investicijski fond rizičnog kapitala s privatnom ponudom, odnosno po dobivanju odobrenja Društvo nije započelo poslovanje u roku od godine dana od izdavanja odobrenja za poslovanje.

Kako Društvo nije započelo poslovanje, odnosno osnivanje i upravljanje otvorenim investicijskim fondovima rizičnog kapitala s privatnom ponudom u roku od godine dana od izdavanja odobrenja, na temelju odredbe članka 29. stavka 4. i članka 44. točke 1. Zakona, odlučeno je kao u točki 1. izreke ovog rješenja.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da je objava ovog rješenja od interesa za korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-05/20

Urbroj: 326-113-11-1

Zagreb, 8. prosinca 2011.

Zamjenik Predsjednika Uprave
Željko Kopčić, v. r.

Rješenje, NN 146/2011-2968